Dorstenia
Dorstenia, slægt i morbærfamilien med ca. 170 arter i tropisk Amerika, Afrika og Den Arabiske Halvø samt en enkelt art i Indien. Det er buske, urter eller undertiden saftplanter (sukkulenter), hvoraf den største, Dorstenia gigas, findes på Socotra ved indsejlingen til Det Røde Hav. Den bliver op til 2 m høj med en stamme på næsten 1 m i diameter.
Frugterne udvikler en saftspændt ydre frugtvæg, der elastisk omslutter den hårde indre frugtvæg. Ved modenhed udkastes den indre frugtvæg og frøet, som når man smutter en mandel med fingrene.